CELEX: 52009XG0317(01)
Language: sl
Date: 2008-11-27 00:00:00
Title: Sklepov Sveta z dne 27. novembra 2008 o usklajeni strategiji dela in praktičnih ukrepih proti kibernetski kriminaliteti

17.3.2009   
            
            
               SL
            
            
               Uradni list Evropske unije
            
            
               C 62/16
            
         Sklepov Sveta z dne 27. novembra 2008 o usklajeni strategiji dela in praktičnih ukrepih proti kibernetski kriminaliteti
   (2009/C 62/05)
   SVET EVROPSKE UNIJE –
   OB UPOŠTEVANJU NASLEDNJEGA:
   
               —
            
            
               eden od ciljev Evropske unije je postopno vzpostaviti območje svobode, varnosti in pravice z uvedbo skupnih ukrepov držav članic na področju policijskega in pravosodnega sodelovanja,
            
         
               —
            
            
               ena od glavnih nalog Evrope je zaščititi njene državljane. Zato mora biti Unija sposobna odkriti nove oblike kriminala in temu prilagoditi svoje ukrepe, da bi se lahko nanje čim prej odzvala,
            
         
               —
            
            
               kršitve, odkrite na internetu, v zadnjih letih stalno naraščajo in dobivajo vse večjo mednarodno razsežnost, saj internet odpravlja vse meje,
            
         
               —
            
            
               izvajanje strategije za boj proti organiziranemu in računalniškemu kriminalu je bilo določeno za prednostno nalogo na zasedanju Evropskega sveta oktobra 1999 v Tampereju. Od takrat je bila potrjena v okviru številnih dejavnosti, ki so jih na tem področju izvajale evropske institucije, predvsem v sporočilu Komisije z dne 22. maja 2007 Evropskemu parlamentu, Svetu in Odboru regij z naslovom „Na poti k splošni politiki o boju proti kibernetskemu kriminalu“ in Okvirnem sklepu 2005/222/PNZ z dne 24. februarja 2005 o napadih na informacijske sisteme (1), ki naj bi ga Komisija posodobila leta 2009,
            
         
               —
            
            
               Komisija bo najpozneje do 15. septembra 2010 ocenila izvajanje Direktive 2006/24/ES Evropskega parlamenta in Sveta z dne 15. marca 2006 o hrambi podatkov,
            
         
               —
            
            
               Komisija in Svet Evrope sta že sprejela ukrepe za okrepitev partnerstva med javnimi organi in zasebnim sektorjem na področju boja proti kibernetski kriminaliteti,
            
         
               —
            
            
               Komisija bo predstavila sporočilo o prihodnjih prednostnih nalogah na območju svobode, varnosti in pravice v Evropi, v katerem bo predviden naslednji dolgoročni program (2010–2014), obravnavalo pa naj bi boj proti kibernetski kriminaliteti,
            
         
               —
            
            
               Svet je s sprejetjem sklepov o vzpostavitvi nacionalnih mehanizmov, ki naj bi omogočili oblikovanje evropskega portala za obveščanje o kršitvah, odkritih na internetu (2), naznanil, da namerava okrepiti sodelovanje na področju kazenskega pregona z zagotavljanjem znatnih in učinkovitih sredstev organom pregona,
            
         
               —
            
            
               nazadnje se zdi oblikovanje celovitega programa za preprečevanje kibernetske kriminalitete najustreznejša delovna metoda na ravni Unije, če želimo poiskati rešitve za vsa vprašanja, ki se porajajo oz. bi se lahko porodila v bližnji prihodnosti na tem področju, ter spremljati izvajanje teh rešitev –
            
         SVET :
   
               1.
            
            
               MENI, da se je treba boriti proti različnim vidikom kibernetske kriminalitete ter pozvati države članice in Komisijo, naj oblikujejo skupno delovno strategijo in pri tem upoštevajo vsebino Konvencije Sveta Evrope o kibernetski kriminaliteti.
               S to strategijo naj bi se omogočila še učinkovitejša obravnava mnogih kaznivih dejanj, storjenih prek elektronskih omrežij. Ta vključujejo tudi zelo zaskrbljujoče oblike, kot so otroška pornografija, vse oblike spolnega nasilja in vsakršna teroristična dejanja, kot so opredeljena v Okvirnem sklepu 2002/475/PNZ z dne 13. junija 2002.
               Strategija naj bi bila tudi v pomoč pri odzivanju na posebne nevarnosti, ki pretijo elektronskim omrežjem (napadi velikega obsega na informacijske sisteme).
               Poleg tega bi morala strategija obravnavati sredstva za boj proti tradicionalnim oblikam kaznivih dejanj, storjenih prek interneta, kot so zloraba in kraja identitete, lažne prodaje, kazniva dejanja finančne narave, nedovoljena trgovina prek interneta, zlasti z drogami in orožjem.
            
         
               2.
            
            
               MENI, da so pri iskanju učinkovitega odziva na različne grožnje, povezane z elektronskimi omrežji, potrebni horizontalni ukrepi, kot npr.:
               
                           (a)
                        
                        
                           krepitev partnerstva med javnimi organi in zasebnim sektorjem, da bi skupaj določili metode odkrivanja in preprečevanja škode, nastale zaradi kriminalnih dejavnosti, ter da bi organizacije, ki so bile žrtve takšnih kaznivih dejanj, organom pregona sporočile ustrezne informacije o pogostosti teh dejanj. Zlasti je priporočljivo, da Komisija izdela podrobnosti smernic, sprejetih na konferenci o globalnem sodelovanju v boju proti kibernetski kriminaliteti, ki je potekala pod okriljem Sveta Evrope 1. in 2. aprila 2008 in katere namen je bil izboljšanje partnerstva med javnimi organi in zasebnim sektorjem v boju proti kibernetski kriminaliteti. V zvezi s tem je Svet seznanjen s priporočili, oblikovanimi na podlagi srečanja strokovnjakov, ki ga je organizirala Komisija 25. in 26. septembra letos; priporočila so priložena temu dopisu;
                        
                     
                           (b)
                        
                        
                           izboljšanje znanja in usposabljanja zainteresirani strani, dejavnih v boju proti kibernetski kriminaliteti v Evropi. Zlasti bi bilo primerno vzpostaviti mrežo vodij policije za preprečevanje kibernetske kriminalitete. Ta pobuda bi dopolnjevala delo skupin strokovnjakov, dejavnih na tem področju, in bi poleg prihodnjih nevarnosti upoštevala tudi postopke za nujno ukrepanje v primeru hujših incidentov, podobno kot skupina, ustanovljena v okviru Europola, ali skupna raziskovalna središča, ki jih je ustanovila Komisija;
                        
                     
                           (c)
                        
                        
                           poglobitev tehničnega in mednarodnega sodelovanja s tretjimi državami, ki se morajo v vse večji meri spopadati s tem problemom, ter povečanje tehnične pomoči.
                        
                     
         
               3.
            
            
               S tega vidika POZIVA države članice in Komisijo, naj na podlagi študij primerov in zlasti ob upoštevanju tehnološkega razvoja uvedejo ukrepe, da bi pripravile kratkoročne in srednjeročne instrumente za operativno uporabo, kot so:
               
                           (a)
                        
                        
                           kratkoročni instrumenti:
                           
                                       —
                                    
                                    
                                       vzpostavitev evropskega portala za obveščanje o kaznivih dejanjih, storjenih na internetu,
                                    
                                 
                                       —
                                    
                                    
                                       v posvetovanju z zasebnimi akterji oblikovanje evropskega vzorčnega sporazuma za sodelovanje med organi kazenskega pregona in zasebnimi akterji,
                                    
                                 
                                       —
                                    
                                    
                                       opredelitev vprašanja, kaj v skladu z nacionalnimi zakoni pomeni zloraba identitete na internetu,
                                    
                                 
                                       —
                                    
                                    
                                       vzpostavitev nacionalnih okvirov in izmenjava najboljših praks glede kibernetskih patrulj; gre za sodobno orodje v boju proti kriminalu na internetu, ki omogoča izmenjavo informacij o vzdevkih na evropski ravni v skladu z nacionalnimi zakoni o izmenjavi podatkov,
                                    
                                 
                                       —
                                    
                                    
                                       sodelovanje s skupnimi preiskovalnimi in poizvedovalnimi skupinami,
                                    
                                 
                                       —
                                    
                                    
                                       iskanje rešitve za težave, ki jih povzročata gostovanje v elektronskih omrežjih in anonimna narava predplačilnih telekomunikacijskih proizvodov;
                                    
                                 
                     
                           (b)
                        
                        
                           srednjeročni instrumenti:
                           
                                       —
                                    
                                    
                                       izmenjava informacij o mehanizmih za preprečitev in/ali zaprtje strani z otroško pornografijo v državah članicah. Ponudnike storitev bi bilo treba spodbuditi k sprejetju teh ukrepov. Po potrebi bi bil lahko evropski portal instrument za oblikovanje skupne „črne liste“,
                                    
                                 
                                       —
                                    
                                    
                                       lajšanje preiskav na daljavo, če to določa nacionalna zakonodaja, da bi se preiskovalnim skupinam s soglasjem države gostiteljice omogočil hiter dostop do informacij,
                                    
                                 
                                       —
                                    
                                    
                                       oblikovanje začasnih opredelitev kategorij kaznivih dejanj in statističnih kazalnikov, da bi se spodbudilo zbiranje primerljivih statističnih podatkov o različnih oblikah kibernetske kriminalitete, pri čemer bi se upoštevalo delo, ki ga Evropska unija trenutno opravlja na tem področju.
                                    
                                 
                     
         
               4.
            
            
               POZIVA Komisijo, naj oceni napredek, dosežen pri pripravi na izvajanje ukrepov iz točk 2 in 3 zgoraj. Zato poziva države članice, naj jo obvestijo o svojih prispevkih.
            
         
               5.
            
            
               POZIVA k uvedbi dodatnih dolgoročnih ukrepov v okviru naslednjega dolgoročnega programa na področju svobode, varnosti in pravice (2010–2014).
            
         
      (1)  UL L 69, 16.3.2005, str. 67.
   
      (2)  Dok. 13243/08 ENFOPOL 162 CRIMORG 140.
   
      PRILOGA
      
                  1.
               
               
                  Organe kazenskega pregona in zasebni sektor (1) bi bilo treba spodbuditi k izmenjavi operativnih in strateških informacij, da bi se okrepila njihova sposobnost odkrivanja in zatiranja novih oblik kibernetske kriminalitete. Organe kazenskega pregona bi bilo treba spodbuditi, naj ponudnike storitev obveščajo o trendih na področju kibernetske kriminalitete.
               
            
                  2.
               
               
                  Države članice naj zlasti vzpostavijo standardiziran sistem za zanesljivo izmenjavo operativnih in strateških informacij med organi kazenskega pregona in zasebnim sektorjem. Bistvene sestavine takšnega sistema vključujejo naslednje strukture in postopke:
               
            
                  3.
               
               
                  Stalne točke za stike: Stalne točke za stike organov kazenskega pregona in točke za stike zasebnega sektorja bi bilo treba vzpostaviti zaradi izboljšanja jasnosti in učinkovitosti postopkov pošiljanja zaprosil in odgovorov. Točke za stike zasebnega sektorja bi morale zagotoviti tudi „dežurno“ službo, da bi se lahko odzvale na nujna zaprosila organov kazenskega pregona. Organi kazenskega pregona in zasebni sektor bi se morali skupaj dogovoriti o tem, kaj je „nujno“.
               
            
                  4.
               
               
                  Zasebni sektor in organi kazenskega pregona bi si morali med seboj pomagati z izobraževanjem, usposabljanjem in drugimi oblikami podpore v zvezi s svojimi storitvami in dejavnostmi.
               
            
                  5.
               
               
                  Standardni obrazec za zaprosilo: Organi kazenskega pregona bi morali na nacionalni ravni in po možnosti s tretjimi državami standardizirati in strukturirati obrazec za pošiljanje zaprosil in obrazec za odgovarjanje na zaprosila. Slednjega bi moral uporabljati zasebni sektor pri odzivanju na zaprosila organov kazenskega pregona. Zaprosila organov kazenskega pregona bi morala biti vsaj pisna, po možnosti v elektronski obliki, in bi morala vsebovati naslednje podatke:
                  
                              —
                           
                           
                              referenčno številko,
                           
                        
                              —
                           
                           
                              navedbo pravne podlage,
                           
                        
                              —
                           
                           
                              specifične podatke, ki se zahtevajo,
                           
                        
                              —
                           
                           
                              časovni pas,
                           
                        
                              —
                           
                           
                              informacije za preverjanje vira zaprosila.
                           
                        
            
                  6.
               
               
                  Prednostne stopnje zaprosil: Organi kazenskega pregona in zasebni sektor bi se morali dogovoriti o sistemu prednostne obravnave zaprosil, ki jih organi kazenskega pregona pošljejo zasebnemu sektorju.
               
            
                  7.
               
               
                  Organi kazenskega pregona in zasebni sektor bi morali biti pozorni na stroške, povezane z oblikovanjem zaprosil in odgovarjanjem nanje. Postopke bi bilo treba uvesti ob upoštevanju finančnega učinka teh dejavnosti in vprašanj povračila stroškov oziroma pravičnega nadomestila zadevnim stranem.
               
            
                  8.
               
               
                  Evropska komisija, države članice in zainteresirane skupine iz zasebnega sektorja so pozvane, naj olajšajo izmenjavo najboljših praks glede točk 1–7 zgoraj, da bi se nacionalni mehanizmi čim bolj medsebojno uskladili in sčasoma vzpostavil sistem izmenjave operativnih in strateških informacij na ravni EU.
               
            
         (1)  Izraz „zasebni sektor“ vključuje poleg podjetij iz zasebnega sektorja tudi druge ustrezne zainteresirane strani v sektorju informacijskih in komunikacijskih tehnologij (IKT), vključno s skupinami za odzivanje na izredne razmere na področju informatike.